Winkelsentrum gesluit weens EFF-betogingBetogers by die Berg-winkelsentrum in Bergbron in die weste van Johannesburg. (Foto: Facebook/Suburban Control Centre) ’n Winkelsentrum in die weste van Johannesburg is Dinsdag gesluit omdat lede van die EFF nou reeds dae lank by dié winkelsentrum betoog. Die betoging spruit na bewering uit ’n loondispuut met Spar in Die Berg-winkelsentrum in Bergbron. Die dispuut kom glo al ’n paar weke, maar betogings het die naweek opgevlam. Nie net word dié betrokke Spar nou genoodsaak om te sluit nie, maar ook die ander winkels in die winkelsentrum terwyl lede van die polisie en veiligheidsmaatskappye die situasie monitor. Okkie Nel van National Security and Fire het Dinsdagoggend aan Maroela Media gesê ’n groep betogers het die naweek vreedsaam begin betoog, maar die groep het intussen oproerig begin raak. Volgens Nel is winkeltrollies Maandag gebreek en aan die brand gesteek en asblikke is omgegooi. Betogers het ook onder meer gholfstokke en stokke byderhand. Clive Maher van SCP Security sê geen groot skade is egter aan die winkelsentrum aangerig nie. Soos Maher verstaan is die betogers in ’n loondispuut met die plaaslike Spar gewikkel terwyl hulle ook ongelukkig is oor “regstellende aksie” wat die bestuur en eienaarskap van die winkel betref. Die bestuur van dié winkel het by navraag gesê hulle wil in dié stadium geen kommentaar lewer nie. Maroela Media het ’n navraag aan die EFF in Gauteng en die polisie gestuur en wag op terugvoer.